

**TOIMINTAKERTOMUS VUODELTA 2012**

TEHYN PORIN SEUDUN YKSITYISALOJEN AMMATTIOSASTO RY

AO 254

****

**JOHDANTO**

Tehyn Porin seudun yksityisalojen ammattiosasto ry:n (ao 254) tarkoituksena on toimia Porin seutukunnan alueella yksityissektorilla toimivan sosiaali- ja terveydenhuollon järjestäytyneen henkilöstön edunvalvojana. Pyrimme kartoittamaan yksityisalojen työsuhteisiin liittyviä ongelmia, pohtimaan niiden ratkaisua ja ehkäisemään näitä ongelmia. Keinoina vaikuttaa jäsentensä työolojen selvittämiseen, ylläpitämiseen ja kehittämiseen ammattiosasto käyttää tiedottamista ja koulutusta. Liiton tarjoamia edunvalvonnan mahdollisuuksia hyödynnetään lisäksi työsopimus-, työehtosopimus- ja muissa lainsäädäntöön liittyvissä asioissa. Tavoitteenamme on tukea jäseniämme kaikissa työhön liittyvissä asioissa siinä määrin, kuin se on liiton ohjeiden ja linjausten sekä ammattiosaston toimintavaltuuksien mukaista.

Ammattiosasto järjestää myös virkistystoimintaa jäsenilleen. Virkistystoiminta ei kuitenkaan ole ammattiosaston ensisijainen toimintamuoto, vaan lähinnä jäsenten työkykyisyyttä ja työhyvinvointia tukevaa.

Vuonna 2012 ammattiosasto on toiminut järjestelmällisesti tarkoituksensa ja tavoitteidensa mukaisesti. Jäsenten toiveita ja tarpeita on kuultu ja niitä pyritty myös toteuttamaan aina kun se on ollut mahdollista. Vuonna 2012 on pyritty erityisesti toimimaan niin, että yksin tai hyvin pienissä työpaikoissa työskentelevät ovat voineet saada ammattiosastosta tukea ja apua työkykynsä ja työhyvinvointinsa edistämiseksi. Suurissa työpaikoissa on usein tarjolla sellaisia työntekijöitä koskevia etuuksia, joita pienissä yrityksissä ei edes voida tarjota. Suurissa työpaikoissa eivät etuudet ole kuitenkaan sidottuja järjestäytymiseen. Toisaalta suurissa työpaikoissa on omat haasteensa jopa järjestelmällisine työntekijöiden etua rikkovine toimintamalleineen, kun taas pienissä työpaikoissa edunvalvonnassa selvitettävät ongelmat pohjautuvat toisinaan pelkkään tietämättömyyteen. Ammattiosasto on pyrkinyt toimimaan asianmukaisesti ja tasapuolisesti kaikissa erilaisissa tilanteissa huolimatta jäsenen työpaikkojen koosta tai käytettävissä olevista muista mahdollisuuksista.

**TOIMINNAN JOHTAMINEN**

**Hallitus**

Ammattiosaston hallitukseen on vuonna 2012 kuuluneet seuraavat henkilöt:

Puheenjohtaja Jaana Sävel

Varsinaiset jäsenet: Minna Kalliomaa (varapuheenjohtaja), Tuija Mahlamäki, Marjaana Lammi (jäsensihteeri), Johanna Rinne

Varajäsenet: Arja Kaikko, Jaana Korkiamäki-Villanen, Elina Hankaankorpi, Lis-Bet Koivula

Sihteeri kutsuttuna hallituksen ulkopuolelta: Eerika Reunanen

Taloudenhoitaja kutsuttuna hallituksen ulkopuolelta: Kristiina Laiho

Hallituksessa ei ole ollut erillisiä työvaliokuntia tai muita ryhmittymiä. Kaikki hallitusjäsenet, sekä varsinaiset että varajäsenet, ovat olleet kutsuttuna jokaiseen vuoden 2012 kokoukseen.

**Hallituksen kokoukset**

Hallitus on kokoontunut vuoden 2012 aikana yhteensä seitsemän (7) kertaa. Kokoontumiset on pyritty järjestämään jäsenten työpaikoilla sen mukaisesti, mikä on ollut kulloinkin mahdollista ja mihin hallitus on saanut pyynnöstä kutsun. Näillä vierailuilla hallitus on halunnut pysyä selvillä jäsentensä työolosuhteista ja työnantajien toimintatavoista kaikessa kirjossaan. Hallitus on todennut tällaisen vierailun tukevan hyvin ammattiosaston johtamista myös antamalla jäsenille mahdollisuus tutustua hallitukseen ennen kokousta.

Päiväys Paikka Paikkakunta Osallistujia

9.1.2012 Pappilanlammen palvelukeskus Ulvila 4

6.2.2012 Hammaslääkäri Riitta Arve-Ojasen

vastaanotto Pori 8

15.3.2012 Mehiläinen Pori 8

3.5.2012 Ruskahovi Pori 8

3.9.2012 Mehiläinen Pori 7

4.10.2012 Mehiläinen Pori 5

30.10.-1.11.2012 sähköpostikokouksena 6

Kokoontumisissa on aina ensimmäisellä kerralla tutustuttu itse kokouspaikkaan eli jäsenemme työpaikkaan ja sen toimintaan, sekä myöhemmin mahdollisesti tutustuttu uusittuihin tai vaihtuneisiin toimitiloihin tai toiminta-alueeseen. Hallituksen kokouksissa on käsitelty ajankohtaisasioiden lisäksi jäseniltä tulleet kysymykset, selvitys- ja kannanottopyynnöt, korvausanomukset ja toiminnan ehdotukset. Samoin kokouksissa on käyty läpi ammattiosaston yleistä toimintaa, yhteistyömahdollisuuksia muiden ammattiosastojen kanssa sekä jäsenistön kasvattamisen mahdollisuuksia. Liiton antamat ohjeet, linjaukset ja pyynnöt on käsitelty ajankohtaisesti, samoin liitolta, sen jäsenjärjestöiltä, kattojärjestöltä (STTK) tai muilta tullut posti ja muu info.

**JÄSENISTÖ**

Jäsenistöön kuuluu Porin seutukunnassa työskenteleviä yksityisaloilla toimivia sosiaali- ja terveydenhuollon koulutuksen saaneita ammattilaisia. Vuoden 2012 lopussa ammattiosastossa oli 354 jäsentä. Jäsenmäärä on noussut selkeästi, vuoden lopussa ammattiosastossa oli 55 jäsentä enemmän kuin vuoden alussa. Luottamushenkilöitä ammattiosastossa oli yhteensä 9, mikä on kaksi enemmän kuin vuotta aiemmin. Yhdyshenkilöitä oli kaikkiaan 11, eli saman verran kuin vuotta aiemmin.

**AMMATTIOSASTON KOKOUKSET**

Ammattiosaston sääntömääräinen kevätkokous pidettiin 29.3.2012 Satakunnan Marttojen kahvilassa. Mukana oli 16 jäsentä. Kevätkokouksessa hyväksyttiin hallituksen esittelemät toimintakertomus ja tilinpäätös vuodelta 2011, sekä kuultiin toiminnantarkastajien lausunto.

Ammattiosaston sääntömääräinen syyskokous pidettiin 9.11.2012 Kaupunkikahvila Brunssissa. Mukana oli 44 jäsentä. Kokouksessa valittiin ammattiosastolle puheenjohtaja ja uusi hallitus seuraavaksi kahdeksi vuodeksi. Kokouksessa hyväksyttiin väistyneen hallituksen esittelemät toimintasuunnitelma ja budjettisuunnitelma vuodelle 2013.

**EDUNVALVONTA JA KOULUTUKSET**

Yksityissektorin ammattiosaston ja sen hallituksen mahdollisuudet osallistua jäsentensä edunvalvontaan ovat osittain rajalliset. Ammattiosastolla ei ole oikeutta osallistua yksityissektorin työnantajien kanssa neuvotteluihin, mutta ammattiosasto voi tarvittaessa antaa lausuntoja tai suosituksia. Jäseniä on luonnollisesti myös informoitu suoraan yksittäistä jäsentä koskevissa edunvalvonnallisissa haasteissa. Näissä tilanteissa ammattiosasto on pyrkinyt selvittämään kulloisenkin ongelman työpaikan mahdollisen luottamushenkilön, alueasiamiehen, liiton oppaiden ja verkkosivujen informaation tai liiton asiantuntijoiden ja lakimiesten avulla.

Edunvalvontaa on pyritty toteuttamaan myös koulutuksin. Ammattiosasto on osallistunut seuraaviin koulutuksiin ja tapahtumiin:

7.2.2012 Älä riko hoitajaasi - koulutus Liisanpuistossa (1 osallistuja)

8.3.2012 Puheenjohtajien ja luottamusmiesten tapaaminen Harjavallassa (1)

1.3.2012 TJS:n koulutus Reilu Peli (1)

9.5.2012 Yhdistysavain – koulutus (1)

29.5.2012 alueen ammattiosastojen puheenjohtajien tapaaminen Eurajoella (1)

8.6.2012 Tehyn 30v. juhlinta Kirjurinluodossa ICCO-rockissa (70)

20.7.2012 SuomiAreena tapahtuma, Tehyn teltta (6)

7.-8.9 2012 Kipinä risteily uusille jäsenille (2)

10.-11.9 2012 Tehyn ao:n puheenjohtajien päivät Espoon Messukeskuksessa (1)

17. 9.2012 Open Dora-koulutus aluetoimistolla (1)

20.9.2012 Tukitoimintakoulutus Porin Vaakunassa (1)

16.-17.11 2012 Häme-Pohjanmaan ja Länsi-Suomen yksityissektorin neuvottelupäivät Yyterissä (8)

29.11.2012 jouluinen tilaisuus aluetoimistolla (2)

Jäsenille on lisäksi tarjottu mahdollisuutta anoa ammattiosastolta matkakorvausta, päivärahaa tai osallistumismaksujen korvausta osallistumisesta sellaisiin koulutuksiin, jotka ovat liiton tai sen jäsenjärjestöjen järjestämiä jossain muualla kuin ammattiosaston toimialueella. Jos koulutukseen osallistumiseksi ei ole ollut muuta työaikajärjestelyn mahdollisuutta kuin palkattoman vapaapäivän käyttö, on jäsenille myös tarjottu mahdollisuus anoa ansionmenetyskorvausta. Kukin tällainen koulutuksen kulukorvaus on ohjattu selvittämään hallitukselta etukäteen ja tekemään korvausanomus jälkikäteen. Hallituksen käsittelyyn tulleita koulutusilmoituksia ja korvausmahdollisuuden selvittelyjä on vuoden 2012 aikana tullut erittäin vähän. Lähinnä on koulutuksista tullut pyyntöjä yksittäisten päivien ansionmenetyksistä ajoittuen 2012 loppuvuoteen kustannusten kirjautuessa vuodelle 2013.

**AMMATTIOSASTON MUU OSALLISTUMINEN**

Ammattiosasto on osallistunut Tehyn 30 v. juhlatoimikunnan toimintaan yhdessä lähes kaikkien alueen ammattiosastojen kanssa. Juhlatoimikunta kokoontui useampaan kertaan kevään 2012 aikana, ja kaikki alueen ammattiosastot osallistuivat itse juhlaan, mitä vietettiin Porin Kirjurinluodossa ICCO-Rocin yhteydessä. Tilaisuuteen ammattiosasto 254 varasi 70 lippua omien jäsenten käyttöön. Liput myytiin edulliseen jäsenhintaan nopeasti. Tehyllä oli oma teltta pystytettynä juhlapaikalla ja tarjolla oli pientä purtavaa ja virvokkeita. Paikalla oli myös Tehyn puheenjohtaja Jaana Laitinen-Pesola.

Kesällä 2012 osallistuimme myös Suomi Areena kansalaistori-tapahtumaan. Suomi Areenassa oli Tehyllä oma teltta kolmen päivän ajan, ja ammattiosasto 254 huolehti teltasta ja siellä toiminnasta yhtenä päivänä kuuden osallistujan voimin. Päivän aikana ohikulkijoille ja teltalla kävijöille jaettiin Tehy-aiheista aineistoa kuten lehtiä ja tiedotteita, kerrottiin Tehyn toiminnasta ja jäseneksi liittymisestä, mittautettiin teltalla kävijöiden puristusvoimaa ja tarjottiin kahvia.

**TIEDOTTAMINEN**

Ammattiosasto on tiedottanut vuonna 2012 toiminnastaan Tehy-lehdessä, puhelimitse, sähköisin ja painetuin jäsenkirjein, yhdysjäsenten ja luottamushenkilöiden kautta ja ammattiosaston nettisivujen välityksellä. Eniten jäseniltä on tullut yhteydenottoja sähköpostitse, ja saadun palautteen perusteella jäsenet eniten myös itse lukevat sähköpostitse tulleita viestejä. Palaute on ollut lähes yksinomaan positiivista, jäsenet ovat kokeneet tiedottamisen riittäväksi.

Ammattiosaston vuosikokousten pöytäkirjat, hallituksen kokousten pöytäkirjojen tiivistelmät sekä sovelletusti muuta kirjallista informaatiota on nähtävillä ammattiosaston nettisivuilla, <http://ao254.tehy.fi/>.

**VIRKISTYSTOIMINTA**

Jäsenpalautteiden perusteella ammattiosasto on jatkanut liikuntapaikkojen käytön tukemista. Erityisesti yksin työskentelevät tai hyvin pienessä työyhteisössä työskentelevät jäsenet ovat kokeneet ammattiosaston myöntämän tuen tarpeelliseksi työssäjaksamisensa edistämisessä. Jäsenten toivomuksia on pyritty edelleen kuulemaan ja toteuttamaan mahdollisia liikuntakokeiluja tai lisäämään valikoimaa.

Ammattiosasto on kustantanut osan jäsentensä liikuntaharrastuksista seuraavissa paikoissa:

**Kuntoklubi Piukat Paikat**<http://www.porinpiukatpaikat.com/> Itsenäisyydenkatu 39, Pori
Klubilla jäsentemme käytössä olivat kuntosali ja kaikki ohjattu ryhmäliikunta.

**Ulvilan uimahalli Kaskelotti** <http://www.kaskelotti.fi/home.asp> Jäsenten käytössä oli uimahallin lisäksi samoissa tiloissa toimiva kuntosali.

**Porin Urheilutalo** <http://www.pori.fi/vapaa-aika/liikuntapaikat/porinurheilutalo.html> Jäsenten käytössä oli urheilutalon kuntosali sekä vapaassa käytössä olevat liikuntatilat kuten juoksurata.

**Avantouinti**:

Luvian Merihelmi <http://www.luvianmerihelmi.fi/>

Nakkilan Salomonkalliot  <http://www.salomonkallio.fi/home.php>

**Tanssikoulu Happy Dance** [www.happydance.fi](http://www.happydance.fi) (Porin mieslaulutalo, Vapaudenkatu 10): Jäsenten käytettävissä olivat kaikki yksittäiset tanssi-/liikuntatunnit ja ryhmät, ei kuitenkaan kokonaiset kurssit.

**Porin uimahallit ja maauimala**: Rannekkeeseen tehdystä 20 kerran latauksesta myönnettiin kertakorvaus yhden kerran jäsentä kohti keväällä ja yhden kerran jäsentä kohti syksyllä kuittia vastaan.

Liikuntapaikkojen kustannusten tukeminen perustui kertakäynneistä syntyneisiin kustannuksiin, ei sarjakorteista tai jäsenyyksistä syntyneisiin kustannuksiin.

**TALOUS**

Ammattiosaston talous on ollut 2012 tasapainossa ja toiminta on kulkenut linjassa budjettisuunnitelman kanssa. Kirjanpidollisesti haasteellisimmat tehtävät kuten tilinpäätös ja ansionmenetyskorvausten maksaminen sekä yhteydenpito verottajaan on ulkoistettu Kirjanpitopalvelu Kallionpää Ky:lle. Ammattiosaston taloudenhoitaja on huolehtinut ammattiosaston juoksevista kuluista ja laskujen maksuista, sekä tarkastanut ja todennut yhdessä puheenjohtajan kanssa liikuntamaksujen tuen käyttäjien jäsenyydet.

Ammattiosaston toiminnantarkastajina 2012 toimivat Tytti Vanha-Rauvola ja Hannele Salminen. Toiminnantarkastajia kiitettiin työstään elokuvalippu-paketeilla.